Ultrakonservative topper Likuds valgliste
Resultatet av det interne valget var et slag mot Netanyahus strategi med å nominere kjente moderate og andre kjendiser til lista for å lokke sentrumsorienterte velgere bort fra Kadima-partiet. Valget førte til at det er kompromissløse tilhengere av bosetningene på den okkuperte Vestbredden og motstandere av tilbaketrekkingen fra Gaza som dominerer de øverste 20 plassene på lista. Blant dem er Benny Begin, sønnen til tidligere statsminister Menachem Begin, tidligere forsvarssjef Moshe Yalon og Moshe Feiglin, en bosetter som leder den ytterste høyrefløyen i partiet. Alle regnes for å være hauker som tror på et Stor-Israel som omfatter både Vestbredden og Gaza. Netanyahu hadde håpet at iallfall Feiglin ikke skulle komme så høyt opp på lista at han blir valgt inn i nasjonalforsamlingen. - Det blir ikke mulig å føre en diplomatisk prosess eller overhodet å snakke om en fredsprosess med en slik kompromissløs liste, sier en kommentator i israelsk radio, Yoav Krakovsky. Den siste meningsmålingen antyder at Likud kan vinne 35 av nasjonalforsamlingens 120 plasser, mens Kadima, som ledes av utenriksminister Tzipi Livni, ligger an til å få 26 mandater.
Likud-partiet til Benjamin Netanyahu har valgt noen av sine mest kompromissløse medlemmer til å toppe lista ved valget i Israel i februar.